SA aktrise met miljoene se dwelms by lughawe betrap | Maroela Media
Foto: Suid-Afrikaanse Inkomstediens
'n Suid-Afrikaanse aktrise is Sondag by die Internasionale Lughawe OR Tambo in hegtenis geneem nadat dwelms in haar besit gevind is.
Luther Lebelo, woordvoerder van die Suid-Afrikaanse Inkomstediens (SAID), het gesê die aktrise het pas vanaf Abu Dhabi in Johannesburg geland en glo ongesiens verby doeane probeer glip toe sy deur beamptes voorgekeer is. Volgens Lebelo is meer as 15 kg se efedrien ter waarde van R4,6 miljoen in haar besit gevind.
Die aktrise se naam mag nie genoem word voordat sy in die hof verskyn het nie. "Die passasier het deur die 'niks om te verklaar nie'-kanaal by die doeane beweeg, maar is deur beamptes voorgekeer sodat haar bagasie skandeer kon word. Die skandering het verdagte voorwerpe in haar bagasie getoon," het Lebelo gesê.
Beamptes het 15 pakkies, wat in 'n materiaal soortgelyk aan foelie toegedraai was, in haar bagasie gevind. Onmiddellike toetse het bevestig dat die middel in die pakkies efedrien was, 'n hoofbestanddeel in metafetamien, meer bekend as "crystal meth".
Die aktrise is aan die polisie oorgelewer wat haar in hegtenis geneem het. Sy sal binnekort in die hof verskyn.